Harry Maguire er lykilmaður í vörn Manchester United . AFP Harry Maguire , miðvörður enska landsliðsins , gæti spilað með Manchester United gegn Norwich í úrvalsdeildinni á morgun þrátt fyrir meiðsli sem hann varð fyrir um síðustu helgi . Maguire meiddist á mjöðm í bikarleik United gegn Wolves síðasta laugardag og óttast var að hann yrði frá í einhvern tíma . Hann missti af undanúrslitaleiknum gegn Manchester City í deildabikarnum á þriðjudagskvöldið en United tapaði þar fyrri viðureign liðanna , 1 : 3. „ Hann á möguleika á að spila á morgun þannig að við sjáum hvort hann komist í gegnum æfinguna í dag . Meiðslin reyndust ekki slæm — við tökum stöðuna á morgun , “ sagði Ole Gunnar Solskjær knattspyrnustjóri United á fréttamannafundi fyrir stundu . Hann staðfesti að Jesse Lingard yrði ekki með vegna veikinda en honum sló niður aftur eftir að hafa spilað gegn Manchester City . Þá sagði Solskjær að bæði Eric Bailly og Tim Fosu-Mensah myndu spila með 23 - ára liði félagsins gegn Newcastle í kvöld en þeir eru báðir að snúa aftur á völlinn eftir langa fjarveru vegna hnjámeiðsla .